Voormalige boekhouer van Aurora skuldig aan diefstal | Netwerk24
Voormalige boekhouer van Aurora skuldig aan diefstal
Deur Lynn Williams 19 Februarie 2020 17:27
'n Boekhouer van 'n rehabilitasiesentrum vir gestremde pasiënte is Woensdag in die handelshof in Port Elizabeth daaraan skuldig bevind dat hy R1,9 miljoen by dié sentrum gesteel het.
Johannes Gieselbach het skuld beken op meer as 100 aanklagte van diefstal. Foto: Lulama Zenzile
Hoewel Johannes Gieselbach (44), voormalige boekhouer van die Aurora- gespesialiseerde sorgsentrum, op 168 aanklagte van diefstal skuld beken het, meen hy egter die verlies wat die sorgsentrum gely het, is net meer as R1,2 miljoen.
Luidens sy pleitverduideliking, wat by die hof ingedien is, het hy Aurora se krediteure in totaal met R692 000 vergoed. Hy bieg hy het dit wel uit die gesteelde geld betaal om te verhoed dat hy uitgevang word.
Landdros Lionel Lindoor het Gieselbach, wat geen vorige veroordelings het nie, in ooreenstemming met sy pleitverduideliking skuldig bevind.
Lisa Keech, die staatsaanklaer, het die pleitverduideliking aanvaar.
Sy prokureur, Ryno Scholtz, het die hof versoek om die saak uit te stel. Volgens Scholtz het hy die bal aan die rol gesit om 'n korrektiewe-toesig-verslag, sowel as 'n proefbeampte-verslag te bekom.
Gieselbach se borgtog is verleng en hy moet weer op 17 April in die hof verskyn.
Gieselbach erken in sy pleitverduideliking hy het Aurora van Januarie 2016 tot ongeveer 25 Junie 2019 besteel.
Deel van sy pligte was om namens die hospitaal betalings aan krediteure en diensverskaffers te doen.
Die betalings moes deur twee mense goedgekeur word, waarvan Gieselbach een was.
Gieselbach het die betalings op 'n bank-app gelaai en 'n afskrif daarvan en fakture aan Riesl Fick, die hospitaalbestuurder, verskaf. Fick sou dan die betalings verifieer voordat sy dit op die app goedkeur.
Vir die finale oorbetaling het Gieselbach goedkeuring op sy rekenaar gedoen, maar hy het kort nadat Fick dit goedgekeur het die diensverskaffers en krediteure se bankrekeninge met sy eie spaarrekeninge se besonderhede vervang.
Die Aurora-sorgsentrum is 'n geregistreerde organisasie sonder winsbejag wat na 135 kinders en volwassenes omsien. Dit is afhanklik van skenking en die ondersteuning van sakeondernemings en die gemeenskap.